पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। माइनोरिटीज एजुकेशनल एंड वेलफेयर सोसायटी की ओर से रविवार को टोंक रोड स्थित एक होटल में राजस्थान मुस्लिम कन्वेंशन आयोजित की गई। इसमें प्रदेश से 500 से अधिक मुस्लिम प्रतिनिधियों ने हिस्सा लिया। कन्वेंशन को संबोधित करते हुए वक्ताओं ने राज्य सरकार पर मुस्लिमों के लिए की गई घोषणाओं को पूरा नहीं करने का आरोप लगाया। साथ ही उन्होंने कहा कि कांग्रेस मुसलमानों को अपना वोट बैंक नहीं समझे।
वोट उसी को मिलेगा जो मुसलमानों की हित की बात करेगा। उन्होंने मांग उठाई कि जस्टिस रंगनाथ मिश्र और जस्टिस सच्चर कमेटी की सिफारिशों को जल्द लागू कर आबादी के हिसाब से आरक्षण दिया जाए। सरकार मुसलमानों के हित में चुनावी घोषणा पत्र में किए गए वादों को शीघ्र लागू करे, अन्यथा राजस्थान में भी कांग्रेस की उत्तर प्रदेश और बिहार जैसी हालत हो जाएगी।
सोसायटी के चेयरमैन एवं कार्यक्रम संयोजक एडवोकेट सैयद असगर अली ने राजीव गांधी पाठशाला जैसी सुविधा मदरसों में लागू करने, प्रत्येक जिले में माइनोरिटीज के हॉस्टल जल्द खोलने और एमएलए और एपी कोटा से माइनोरिटीज को अधिक से अधिक फंड देने की मांग की। उन्होंने कहा कि आबादी के हिसाब से राज्य की 25 सीटों पर उनका हक बनता है। पिछले चुनावों में कांग्रेस ने 17 मुसलमानों को टिकिट दिया था, जिसमें 10 जीतकर आए थे।
जोधपुर निवासी रीड मल खां ने कहा कांग्रेस ने चुनावी घोषणापत्र के वायदे पूरे नहीं किए तो इसके परिणाम भुगतने पड़ सकते हैं। मिल्ली कौंसिल के एडवोकेट अब्दुल कयूम अख्तर ने कहा कि हमें अपनी हैसियत को पहचाननी होगी, तब ही सरकार और प्रशासनिक स्तर पर प्राथमिकता मिलेगी। पार्षद गुलाम नबी ने कहा कि कांग्रेस को जिताऊ उम्मीदवार को टिकट देना चाहिए। वहीं कोटा निवासी कांग्रेस प्रतिनिधि अख्तर अकेला ने सरकार पर मुस्लिम हितों की उपेक्षा करने का आरोप लगाया। कार्यक्रम का संचालन इब्राहिम युसुफ व अयूब खान ने किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn